Betogings: 'Polisie, OVK en parlement moet ingryp' | Maroela Media
Mmusi Maimane, leier van die DA, spreek joernaliste toe by Konstitusie-heuwel in Johannesburg. (Foto: ANA)
Die DA het Sondag 'n beroep op die Suid-Afrikaanse Polisiediens (SAPD), die Onafhanklike Verkiesingskommissie (OVK) en die parlement gedoen om 'n einde te bring aan wat hy bestempel as "ANC-georkestreerde anargie" in DA-bestuurde munisipaliteite.
Mmusi Maimane, leier van die DA, het aan joernaliste by Konstitusie-heuwel in Johannesburg gesê die onlangse onluste is "'n kwaadwillige en berekende poging deur die ANC om DA-bestuurde stede onregeerbaar te maak in aanloop tot die verkiesing, en sodoende die aandag af te lei van sy mislukking as nasionale regering die afgelope 25 jaar".
"Die realiteit is dat miljoene Suid-Afrikaners in gemeenskappe woon wat min tot geen verandering sedert die aanbreek van demokrasie gesien het nie. Ons pynlike geskiedenis is steeds met ons en ná 25 jaar van die ANC aan bewind leef talle Suid-Afrikaners steeds sonder basiese dienste. Dit is omdat die ANC-regering 'n regering is van selfverryking eerder as een wat infrastruktuur in arm gemeenskappe bou."
Maimane het aan verslaggewers gesê die ANC is "paniekerig" dat hy sy mag in sleuteldele van die land gaan verloor en het homself daarom tot die sogenaamde "shutdown"-betogings gewend. "Hoewel dit mag voorkom asof hierdie protesaksies organies en gemeenskapgedrewe is, het dit vernederend duidelik geword dat dit deur die ANC geïnisieer en aangepor word," het hy gesê.
Die vlaag gewelddadige protesaksies wat die afgelope twee weke reg oor die land gesien is, het op 3 April in Alexandra begin en van daar na Ga-Rankuwa, Mabopane, Pretoria-Wes, Soshanguve, Winterveld, en Hammanskraal in Stad Tshwane versprei. Orange Grove en Pennyville, Soweto in Stad Johannesburg; Khayelitsha, Lwandle en Happy Valley, Blackheath in Stad Kaapstad; en Caledon in die Theewaterskloof-munisipaliteit in die Wes-Kaap is ook geraak.
Daar was dreigemente van verdere "shutdown"-protesaksies wat sal volg.
Maimane het vandag gesê die protesaksies word nie net deur sommiges in die ANC georkestreer nie, maar is "deel van die party se verkiesingstrategie, aangespoor en goedgekeur deur die ANC-leierskap".
"Die sentrale kern van 'n demokrasie soos ons s'n is die moontlikheid van 'n vreedsame magsoorgang van een party na 'n ander deur middel van die stembus. Dit lyk asof die ANC nie gaan toelaat dat dit gebeur nie en dat die party na nuwe laagtes sal daal in 'n poging om aan sy mag vas te klou," het Maimane gesê.
Maimane het gesê hy sal weer lt.genl. Khehla Sitole, nasionale polisiekommissaris, nader en versoek om dringend binne die volgende 48 uur met hom te vergader om vas te stel wat sy plan is om 'n einde aan die protesaksies te bring en wet en orde in gemeenskappe te herstel.
"Vroeër vandeesweek het ek 'n vergadering met genl. Sitole versoek en hy het ingestem om op 29 April te vergader. Dit is nie goed genoeg nie. Ons het dringende ingryping nodig en 29 April mag dalk te laat wees. Die SAPD moet onmiddellik 'n plan in werking stel om die ANC se doelwit om geweld aan te hits en ons gemeenskappe in oorlogsones te verander stop te sit. Ek sal dit reguit opper wanneer ek met genl. Sitole vergader."
Maimane sê behalwe vir die formele klag wat die DA by die OVK ingedien het oor die betogings, sal hy ook versoek om met Glen Mashinini, OVK-voorsitter, te vergader. Maimane sê hy wil in die vergadering hoor hoe die OVK vorder met die DA se klagte en versoek dat die ondersoek na die klagte bespoedig word sodat die nasionale verkiesing op 8 Mei glad kan verloop.
"Laastens glo ons die parlement het 'n noodsaaklike rol om te speel om agter die kap van die byl te kom rakende hierdie georkestreerde anargie. Daarom sal ek aan Baleka Mbete, speaker van die nasionale vergadering, skryf en versoek dat daar dringend 'n ad hoc-komitee saamgestel word, bestaande uit die portefeuljekomitees vir polisie, samewerkende regering en tradisionele sake, en binnelandse sake, om sy wetgewende mag te gebruik om hierdie saak in sy geheel te oorweeg. Die parlement moet sy magte gebruik om almal betrokke op te roep," het hy gesê.
Mmusi, dis 'n 'pie in the sky' en hier het sopas 'n hadida oor my kop gevlieg, hy het net gevlieg en so paar maal, haa, haa, geskree.
Dit is die peoples war strategie jy wys aan ander gemeenskap jy is in beheer.
Musi, in ochlokrasie hoef jy nie hoofrekene te doen nie, die massas klipgooiende onwettige immigrante skryf voor vir die wetgewers…
Dis 1 SA vir almal se gevolge, niks persoonlik nie. Dalk Plato et al lees? Dis die tirannie van demokrasie.
Arme Maimane en die DA het nog nie agtergekom die parlement,die polisie en die OVK is eintlik maar,soos ook die MRK,almal net tentakels of arms van die ANC seekat. So good luck with that…..ou grote.??